Duisende dalk werkloos oor waterkrisisFoto: Pixabay.com Nagenoeg 17 000 werksgeleenthede in die landboubedryf is in gedrang weens die waterkrisis in die Wes-Kaap. Beverley Schäfer, DA-LP en provinsiale voorsitter van die landbou- en toerismekomitee, het gesê die Wes-Kaap staan nou 30% van sy water aan Kaapstad af om te verseker dat mense water in hulle krane het. “Volgens die jongste kwartaallikse opname van die arbeidsmag deur Statistieke Suid-Afrika is daar tans 250 000 mense in die Wes-Kaapse landboubedryf werksaam, dus sal dit verpletterend wees vir die provinsie om 17 000 werksgeleenthede af te staan.” Schäfer het bygevoeg dat water ŉ basiese mensereg is en so uitgestip word in die Grondwet. “Ons moet egter nuwe innoverende maniere vind om water op te gaar en spaarsamig te gebruik om seker te maak ons sit nie met ŉ katastrofe binne die volgende paar jaar nie. Die huidige waterbeperkings vir die Wes-Kaapse landboubedryf is dalk die regte ding om te doen in dié stadium, maar dit plaas baie druk op dié provinsie se grootste indiensnemingsektor.” Schäfer het ook gesê die DA in die Wes-Kaap het reeds sy jaarlikse begroting vir droogteverligting bestee. “Ons het meer ondersteuning van die nasionale regering nodig om te keer dat dié krisis ŉ permanente uitwerking op die landboubedryf het.”